Jacob Buksti (S), 1999-10-07:
Jeg synes, det er meget typisk for den her diskussion, at man trækker den lige stærkt nok op.
Det er, som om man giver det indtryk, at folk skal betale det hele selv.
Men sådan er virkeligheden jo ikke.
Der er tale om en vis egenbetaling.
Det er det, vi snakker om.
Og så skal der i øvrigt være et politisk flertal for det.
Derfor, vil jeg sige til hr. Bendt Bendtsen, vil det jo stadig væk være sådan, at folk, der har opsparing, altså har mere end folk, der ikke har opsparing.
Det tror jeg er en simpel kendsgerning.
Derfor vil det stadig væk være favorabelt at spare op i det her samfund. Samtidig er det sådan, at pensionsopsparing faktisk er den mest skattesubsidierede opsparing, der overhovedet findes i kongeriget.
Endelig kan det jo ikke være nogen overraskelse - det kan godt være, det er det for hr. Bendt Bendtsen, men som gammel skatteordfører skulle jeg hilse og sige, at det i hvert fald ikke er noget nyt - at hverken i denne regerings, tidligere socialdemokratisk ledede regeringers eller tidligere borgerlige regeringers lovprogram fylder skat ret meget.
Jeg tror, at alle - jeg kan se, at hr. Flemming Hansen smiler - vil vide, at Skatteudvalget er altså fast arbejde.
25-30 pct. af lovforslagene i det her land er altså skatteforslag.
Det bliver jo efterhånden mere og mere interessant.
Men i hvert fald må jeg jo konstatere, at Venstres holdning, når det drejer sig om skat, også er WWW.
Det går simpelt hen op og ned og ud og ind, og det er ikke til, i hvert fald for almindelige dødelige, at finde ud af, hvad der egentlig er meningen.
Jeg ved ikke, om det var en fortalelse, fru Ulla Tørnæs kom med heroppefra, da hun sagde, at Venstre arbejder målbevidst imod skattelettelser.
Jeg går ud fra, at fru Ulla Tørnæs mente det modsatte, men det kunne jo være, at hvad hjertet er fuldt af, osv.
Jeg ved ikke, om det er, fordi fru Ulla Tørnæs og Venstres ledelse har haft møde med formanden for Dansk Industri eller andre kloge folk, som har gennemskuet Venstres politik, nemlig at det er ren taktik, det dér med den bløde linje og undskyld på Venstres landsmøde og hr. Anders Fogh Rasmussen, der er blevet klogere.
Der er aldrig blevet gennemført skattelettelser i Venstres tid som regeringsparti - det ved vi andre da godt - og det vil der heller aldrig nogen sinde blive i fremtiden.
Det er da også derfor, det er en meget klog melding, hr. Anders Fogh Rasmussen er kommet med, for man vil aldrig nogen sinde være i stand til at indfri den.
Og derfor synes jeg bare, man skulle stå ved det i stedet for at stå heroppe og sige, at man vil arbejde for skattelettelser og skattelettelser og skattelettelser.
Nu bliver jeg altså forvirret.
Jeg må sige, at jeg tror, jeg bliver lige så forvirret, som vælgerne efter fru Ulla Tørnæs' mening er blevet over Venstres meldinger om skattelettelser.
Jeg forstår det sådan, at Venstres formand, hr. Anders Fogh Rasmussen, højtideligt har sagt, at man sandelig ikke skal have skattelettelser - det er i hvert fald ikke noget, man vil gå ud og love; det kan godt være, det var noget, man ville arbejde for, osv.
Nu får vi at vide, at man sandelig skal have skattelettelser, og at det er det, der er Venstres mål.
Jeg må tilstå, at jeg bliver mere og mere forvirret; det kan godt være, det er sådan en karakterbrist, jeg har: Venstre ved du hvor du har - harr, harr, harr! Jeg tror altså, folk bliver mere og mere forvirrede af det her.
Og fru Ulla Tørnæs bliver også nødt til at interessere sig lidt for, hvordan og hvorledes mekanikken i pinsepakken egentlig var og er, før fru Ulla Tørnæs løber rundt og siger, at de grønne afgifter udhuler skattelettelserne for de laveste indkomster.
Jamen det er jo netop derfor, man sænker bundskatten så meget, som man gør.
Den trækker faktisk mest ned i den nederste ende.